**Милена Марјановић** је дипломирала на Катедри за модерну уметност Групе за историју уметности Филозофског факултета у Београду, код проф. Лазара Трифуновића, с темом *Умберто Бочини*, а постдипломске студије похађала на Филозофском факултету “La Sapienza” у Риму, код проф. Ђулија Кала Аргана. Поред новинарског посла значајно место у њеном раду заузимају припреме изложби као што су *Перспективе VI, Откупи и поклони Народног музеја*, *Ретроспективa Тафила Мусовића* у УП Цвијета Зузорић, *Милене Павловић Барили* у Риму и Паризу. Ауторка је текстова у монографијама Тафила Мусовића, Марије Кристине Карлини, Константина Бранкушија, Биљане Вилимон, „Колекционар као кустос и селектор”. Студијског текст *Меморија у транзицији – између ентузијазма и новчаника* писала је за Симпозијум АICA у Барселони, који је потом објављен у часопису *Verso l`Аrte.* Превела је више значајних књига из ликовне критике и теорије уметности међу њима и капиталне наслове: Ђулио Карло Арган *Студије о модерној уметности*, Филиберто Мена *Прорицање естетског друштва* и *Аналитичка линија модерне уметности*, Ђулио Карло Арган и Акиле Бонито Олива *Модерна уметност 1770-1970* и Акиле Бонито Олива *Музеји који приваче пажњу*.

У фотографији, као посебном сегменту њеног професионалног интересовања, истичу се пројекти: селекција фотографија за међународну изложбу *Досје Србија - Процена стварности деведесетих*, *Тридесет фото-портрета/портфолија* за месечник „Статус“. За изложбу *Сликари, ратници, сведоци* у Галерији САНУ ауторка је сегмента посвећеног фотографији за који је радила селекцију и поставку фотографског материјала, текст у каталогу *Историја у жаришту објектива* са каталогом фото-биографија и медијацију више пратећих програма.